

भारत और पाकिस्तान में रहने वाले आम लोग युद्ध या तनावपूर्ण संबंध नहीं चाहते हैं। अमन और शांति से दोनों देशवासी रहे यही उनकी कामना रहती है, लेकिन कुछ लोग अपने हित साधने के लिए ऐसी हरकतें किया करते हैं ताकि युद्ध जैसी परिस्थितियां निर्मित हों। ये राजनेता हो सकते हैं या फिर कोई तीसरा देश जो अपने हथियारों की बिक्री कर लाभ कमाना चाहता है।

‘वॉर... छोड़ ना यार’ इन्हीं बातों को उठाती हैं। बातें बहुत गंभीर हैं, लेकिन इन्हें हास्य की चाशनी में लपेट कर पेश किया गया है ताकि संदेश को ग्रहण नहीं भी करना हो तो कम से कम मनोरंजन से ही पेट भर लिया जाए।

फिल्म में दिखाया गया है कि सीमा पर एक-दूसरे के खिलाफ बंदूक ताने खड़े सैनिकों में इतने अच्छे संबंध बन जाते हैं कि वे एक-दूसरे को अपने-अपने देश के स्वादिष्ट व्यंजन खिलाते हैं। अंताक्षरी खेलते हैं। लता मंगेशकर और सचिन तेंडुलकर के प्रति दीवानगी जैसी भारत में है वैसी पाकिस्तान में भी है। लेकिन जब ‘ऊपर’ से आदेश मिलता है तो उन्हें न चाहते हुए भी गोलियों की बरसात करना पड़ती है।

निर्देशक ने पाकिस्तान के मजे लेते हुए दिखाया है कि वहां के सैनिकों को भरपेट भोजन ही नहीं मिलता तो बेचारे हमसे क्या लड़ेंगे। साथ ही भारत-पाक के बिगड़े हुए संबंधों का जिम्मेदार चीन और अमेरिका को ठहराया गया है। कहा गया है कि चीन में बनी हुई वस्तुओं का हमारे देशवासियों को बहिष्कार करना चाहिए।

इन सभी बातों को लेखक और निर्देशक फराज हैदर ने स्क्रीन पर बहुत ही अपरिपक्व तरीके से पेश किया है। हास्य और सिनेमा के नाम पर उन्होंने छूट तो ली है, लेकिन वे ऐसा हास्य नहीं रच पाए कि दर्शक पूरे समय फिल्म का आनंद ले सके।

हैदर ने किरदारों को अच्छे से लिखा और पेश किया है। शरमन जोशी, जावेद जाफरी, संजय मिश्रा, दलीप ताहिल (चार रोल में) के किरदार मजेदार हैं, लेकिन फिल्म को आगे बढ़ाने वाले प्रसंग उतने दमदार नहीं हैं। फिल्म में कई उबाऊ दृश्य हैं। कुछ ऐसे घटनाक्रम हैं जिन पर हंसी आती हैं, लेकिन इनकी संख्या बहुत कम है।

सोहा अली फिल्म में एक रिपोर्टर बनी है जिसको पहले ही पता चल जाता है कि दोनों देशों के बीच वॉर होने वाला है और वह सीमा पर पहले ही पहुंच जाती है, लेकिन उनका किरदार विश्वसनीय नहीं बन पाया है। जिस तरीके से वे दोनों देशों के बीच के युद्ध को रोकती हैं वो भी हजम करने लायक नहीं है। ऐसी फिल्मों में गाने झपकी लेने के काम आते हैं।

कलाकारों में जावेद जाफरी, संजय मिश्रा, मनोज पाहवा का अभिनय उम्दा है। दलीप ताहिल ने अपने चारों किरदारों को कैरीकेचर की तरह प्रस्तुत किया है, लेकिन वे अच्छे लगते हैं।

भारत की पहली वॉर कॉमेडी‍ फिल्म कही जा रही ‘वॉर छोड़ ना यार’ को बनाने के पीछे उद्देश्य भले ही अच्छा हो, लेकिन जिस तरीके से इसे पेश किया गया है उसको देख यही कहा जा सकता है ‘यह फिल्म... छोड़ ना यार’।

बैनर :
एओपीएल एंटरटेनमेंट प्रा.लि.

निर्देशक :
फराज हैदर

संगीत :
असलम केई

कलाकार :
शरमन जोशी, सोहा अली खान, जावेद जाफरी, संजय मिश्रा, मुकुल देव, मनोज पाहवा, दलीप ताहिल

सेंसर सर्टिफिकेट : यूए

